**Aleksandr Georgijevitš Georgijev** (ven. Александр Георгиевич Георгиев, bulg. Александър Георгиев, *Aleksandăr Georgiev*; s. 10. helmikuuta 1996 Ruse, Bulgaria) on venäläis-bulgarialainen jääkiekkomaalivahti, joka pelaa NHL-joukkue Colorado Avalanchen organisaatiossa.

Ura
---

### Seuraura

Georgijev syntyi Bulgarian Rusessa, mutta hän kasvoi Venäjän Moskovassa. Georgijev on Pingviny Moskovan kasvatti. Hän pelasi kauden 2013–2014 Venäjän nuorten sarjassa, MHL:ssä Himik Voskresenskin vahvuudessa. Kauden jälkeen Georgijevin isä vei hänet Pietarsaareen Turun Palloseuran maalivahtivalmentaja Fredrik Norrenan vetämälle maalivahtileirille. Georgijev siirtyikin seuraavaksi kaudeksi 2014–2015 Suomeen ja TPS:n A-nuoriin.

Georgijev teki kauden 2014–2015 aikana myös debyyttinsä TPS:n SM-liigajoukkueessa. Hän teki liigadebyyttinsä 2. tammikuuta 2015 vieraissa Tapparaa vastaan. Georgijev torjui TPS:n voittomaalikilpailussa 3–4-voittoon päättyneessä ottelussa 24 kertaa. Voittomaalikilpailussa hän päästi Tapparan kolmesta yrityksestä yhden. Georgijev torjui liigauransa ensimmäisen nollapelin 12. helmikuuta 2015 vieraissa Hämeenlinnan Pallokerhoa vastaan. Hän torjui TPS:n 0–1-voittoon päättyneessä ottelussa 37 kertaa ja voittomaalikilpailussa HPK:n viidestä laukauksesta neljä. Georgijev palkittiin ottelun *Ilta-Sanomien* kolmen tähden tähtipelaajana ja myös Jukka Laamanen valitsi hänet legendojen tähtien ykköstähdeksi. Georgijev toimi siirtotakarajan jälkeen TPS:n pääasiallisena kakkosmaalivahtina Teemu Lassilalle, kun seura lainasi Kristian Järvisen loppukaudeksi HPK:hon. Hän torjui kauden aikana kaikkiaan 14 SM-liigaottelussa. Runkosarjan viimeisten kierrosten aikana Georgijev siirtyi vahvistamaan TPS:n A-nuoria pudotuspeleihin, joissa hän voitti kauden päätteeksi Suomenmestaruuden.

Kauteen 2015–2016 Georgijev lähti taistelemaan TPS:n kakkosmaalivahdin paikasta Oskari Setäsen kanssa. Hän oli alkukaudella Setästä enemmän joukkueen kokoonpanossa Teemu Lassilan aisaparina. Mm. Lassilan pitkän pelikiellon myötä Setänen onnistui kuitenkin käyttämään näytönpaikkansa hyvin ja Georgijev jäi lopulta TPS:n kolmosmaalivahdiksi. Hän pelasi kaikkiaan kymmenen SM-liigaottelua, yhden Mestarien liigan ottelun sekä yhdeksän ottelua TPS:n A-nuorissa, kunnes seura lainasi hänet tammikuussa 2016 toistaiseksi voimassa olevalla sopimuksella Mestis-joukkue Savonlinnan Pallokerhoon. Georgijev pelasi siellä 13 ottelua, kunnes hän sai aivan runkosarjan lopulla kutsun takaisin TPS:ään Oskari Setäsen loukkaannuttua. Georgijev pelasi pudotuspeleissä kahdessa ottelussa, joista toisen aloittavana maalivahtina kuudennessa puolivälieräottelussa 28. maaliskuuta 2016 Oulun Kärppiä vastaan Teemu Lassilan sairastuttua. Ottelu jäi TPS:n kauden viimeiseksi, kun Kärpät voitti jatkoajalla lukemin 2–3 ja eteni välieriin otteluvoitoin 4–2.

Georgijev lähti kauteen 2016–2017 TPS:n lähtökohtaisena kakkosmaalivahtina Oskari Setäselle. Hän pelasi runkosarjassa 27 ottelua ja esiintyi yhdessä playoff-ottelussa torjuen kaksi nollapeliä. Tammikuussa 2017 Georgijev teki TPS:n kanssa kolmivuotisen jatkosopimuksen.

Kesällä 2017 NHL-varaamaton Georgijev osallistui New York Rangersin kehitysleirille. Pian tämän jälkeen hän teki heinäkuussa seuran kanssa kolmivuotisen ja 2,775 miljoonan dollarin arvoisen tulokassopimuksen. Myös TPS vahvisti purkaneensa yhteisymmärryksessä sopimuksensa Georgijevin kanssa. Hän aloitti kauden 2017–2018 AHL-joukkue Hartford Wolf Packin vahvuudessa. Georgijev teki NHL-debyyttinsä Rangersissa 23. helmikuuta 2018 Minnesota Wildia vastaan. Hänestä tuli kaikkien aikojen ensimmäinen bulgarialaissyntyinen NHL-pelaaja. Georgijev torjui Rangersin 1–4-tappioon päättyneessä ottelussa 33 kertaa.

Lokakuussa 2020 Georgijev teki Rangersin kanssa kaksivuotisen ja yhteensä 4,84 miljoonan dollarin arvoisen jatkosopimuksen.

Heinäkuussa 2022 Rangers kauppasi Georgijevin Colorado Avalancheen vaihdossa kolmannen kierroksen varausvuoroihin vuosien 2022 ja 2023 varaustilaisuuksissa ja viidennen kierroksen varausvuoroon vuoden 2022 varaustilaisuudessa.

Siirron jälkeen Georgijev teki Avalanchen kanssa kolmen vuoden mittaisen ja yhteensä 10,2 miljoonan dollarin arvoisen sopimuksen.

### Maajoukkueura

Georgijev pelasi alle 20-vuotiaiden MM-kilpailuissa vuonna 2016, jolloin hän voitti hopeaa. Yhteensä Georgijev on pelannut 12 nuorten maaottelua.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2014–2015 | TPS | SM-liiga | 14 | 2 | 8 | 2 | 759 | 28 | 2 | 2.21 | 91,7 | – | – | – | – | – | – | – | – |
| 2015–2016 | SaPKo | Mestis | 13 |  |  |  | 721 | 30 | 2 | 2.49 | 90,7 | – | – | – | – | – | – | – | – |
|  | TPS | SM-liiga | 10 | 3 | 4 | 0 | 395 | 15 | 1 | 2.28 | 91,5 | 2 | 0 | 1 | 79 | 5 | 0 | 3.78 | 85,7 |
| 2016–2017 | TPS | SM-liiga | 27 | 13 | 4 | 8 | 1554 | 44 | 2 | 1.70 | 92,29 | 1 | 0 | 0 | 2 | 0 | 0 | 0.00 | 0 |
| 2017–2018 | Hartford Wolf Pack | AHL | 37 | 14 | 13 | – | 2076 | 103 | 2 | 2.98 | 90,9 | – | – | – | – | – | – | – | – |
|  | New York Rangers | NHL | 10 | 4 | 4 | – | 515 | 27 | 0 | 3.15 | 91,8 | – | – | – | – | – | – | – | – |
| 2018–2019 | New York Rangers | NHL | 33 | 14 | 13 | – | 1874 | 91 | 2 | 2.91 | 91,4 | – | – | – | – | – | – | – | – |
|  | Hartford Wolf Pack | AHL | 11 | 2 | 9 | – | 624 | 38 | 0 | 3.66 | 88,3 | – | – | – | – | – | – | – | – |
| 2019–2020 | New York Rangers | NHL | 34 | 17 | 14 | – | 1892 | 96 | 2 | 3.04 | 91,0 | – | – | – | – | – | – | – | – |
| 2020–2021 | New York Rangers | NHL | 19 | 8 | 7 | – | 973 | 44 | 2 | 2.71 | 90,5 | – | – | – | – | – | – | – | – |
| 2021–2022 | New York Rangers | NHL | 33 | 15 | 10 | – | 1746 | 85 | 2 | 2.92 | 89,8 | 2 | 0 | 1 | 59 | 2 | 0 | 2.04 | 93,5 |
| 2022–2023 | Colorado Avalanche | NHL | 62 | 40 | 16 | – | 3701 | 156 | 5 | 2.53 | 91,9 | 7 | 3 | 4 | 416 | 18 | 0 | 2.60 | 91,4 |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2016 | JMM | 5 | 2 | 0 | 310 | 13 | 0 | 2.52 | 89,8 |

Lähteet
-------

* Aleksandr Georgijev The Internet Hockey Databasessa (englanniksi)
* Aleksandr Georgijev *Elite Prospects*. Everysport Media Group AB.  (englanniksi)

### Viitteet

1. ↑  Virtanen, Vinski: Setänen lupaa show-torjuntoja ja pelkää Heikkistä: "Pitääkö oikeasti mennä tuohon tielle?" *Jatkoaika.com*.  17.9.2016. Jatkoaika r.y. Viitattu 17.9.2016.
2. 1 2  Kovalle takaiskulle varmistus – TPS menettää tärkeän palasen NHL-jäille *suomikiekko.com*.  18.7.2017. Nordic Sport Media. Viitattu 18.7.2017.
3. ↑  30 Aleksandar Georgijev *hc.tps.fi*. HC TPS Turku Oy.  Arkistoitu 2.4.2015. Viitattu 29.1.2015.
4. 1 2 3  Aleksandr Georgijev *Elite Prospects*. Everysport Media Group AB.  (englanniksi)
5. ↑  Silvennoinen, Markku: Norrenalla ja Georgievillä pitkä yhteinen historia *kiekko.ts.fi*.  15.1.2015. Turun Sanomat Oy.  Arkistoitu 2.4.2015. Viitattu 15.3.2015.
6. ↑  TPS nappasi kaksi ulkomaalaislupausta riveihinsä *suomikiekko.com*.  21.8.2014. Nordic Sport Media. Viitattu 29.1.2015.
7. ↑  Otteluseuranta *liiga.fi*.  2.1.2015. Jääkiekon SM-liiga Oy. Viitattu 3.1.2015.
8. ↑  TPS:n 13 tappion putki päättyi – jätti myös jumbosijan *is.fi*.  12.2.2015. Sanoma Media Finland Oy. Viitattu 13.2.2015.
9. ↑  Otteluseuranta *liiga.fi*.  13.2.2015. Jääkiekon SM-liiga Oy. Viitattu 13.2.2015.
10. ↑  Leppäsyrjä, Jussi: TPS jännitti itsensä pihalle *kiekko.ts.fi*.  2.3.2015. Turun Sanomat Oy.  Arkistoitu 5.3.2015. Viitattu 15.3.2015.
11. ↑  Itä-Savo: MM-kisamaalivahti Georgijev SaPKon paitaan *Jatkoaika.com*.  11.1.2016. Jatkoaika r.y. Viitattu 23.2.2016.
12. ↑  Lassila sivussa, Hirschovits jälleen kokoonpanossa *Jatkoaika.com*.  28.3.2016. Jatkoaika r.y. Viitattu 30.3.2016.
13. ↑  TPS solmi jatkosopimukset maalivahtikaksikolleen *Jatkoaika.com*.  23.1.2017. Jatkoaika r.y. Viitattu 23.1.2017.
14. ↑  Rangers Agree to Terms with Free Agent Goaltender Alexandar Georgiev  19.7.2017. New York Rangers. Viitattu 25.2.2018. (englanniksi)
15. ↑  Lähde: TPS-lupaus ansaitsi NHL-sopimuksen – siirtyy heti Pohjois-Amerikkaan? *Leijonat.com*.  18.7.2017. Nordic Sport Media. Viitattu 18.7.2017.
16. ↑  New York Rangers Twitterissä *twitter.com*.  23.9.2017. New York Rangers. Viitattu 25.2.2018. (englanniksi)
17. ↑  Minnesota Wild – New York Rangers – February 23rd, 2018 *NHL.com*.  23.2.2018. National Hockey League. Viitattu 25.2.2018. (englanniksi)
18. ↑
19. ↑
20. ↑

Venäjän joukkue – Jääkiekon MM-kilpailut 2019
2 Zub |
3 Hafizullin |
4 Gavrikov |
7 Telegin |
8 Ovetškin (**A**) |
9 Orlov |
11 Malkin (**A**) |
13 Andronov |
15 Anisimov |
16 Plotnikov |
22 Zaitsev |
25 Grigorenko |
31 Sorokin |
40 Georgijev |
61 Zadorov |
63 Dadonov |
71 Kovaltšuk (**C**) |
77 Kaprizov |
86 Kutšerov |
88 Vasilevski |
89 Nesterov |
92 Kuznetsov |
94 Barabanov |
97 Gusev |
98 Sergatšov |
Valmentaja Ilja Vorobjov